P. Kresák, poslanec: (2002-03-14):
Chcem povedať, že už v čase, keď sme diskutovali tú prvú Zmluvu medzi Slovenskou republikou a Svätou stolicou, tá diskusia bola vedená ako diskusia právna. To nebola diskusia, ktorá mala za cieľ spochybniť význam alebo potrebu takého dokumentu, ale bola to diskusia, ktorej snahou bolo iba to, aby Slovenská republika uzatvárala z právnej stránky čo najlepšie dokumenty. Dnes máme pred sebou dokument podobný, aj keď z pochopiteľných dôvodov dokument nie rovnaký. Čo však treba osobitne oceniť? Myslím si, že treba aj z tohto miesta zdôrazniť skutočnosť, že dochádzalo pri jeho príprave k zjednoteniu. K zjednoteniu, ktoré, som hlboko presvedčený, v spoločnosti, ktorá často trpí pod traumou politického rozloženia, k zjednoteniu, ku ktorému prispievajú práve cirkví a náboženské spoločnosti. Z tohto pohľadu je mimoriadne významné, že z tých 15, ktoré sú zaregistrované v Slovenskej republike v súčasnosti a z ktorých jedna už má takúto zmluvu, zmluvný vzťah uzatvorený, tých 11 ďalších sa dokázalo pomerne v zložitom procese prípravy zjednotiť a prijať, osvojiť si návrh textu, pri ktorom som mal možnosť byť od jeho zrodu a o ktorom som presvedčený, že z právnej stránky obstojí a že neprináša žiadne riziká pre Slovenskú republiku ako druhú zmluvnú stranu. Vnímam teda predložený text zmluvy, ktorá má charakter vnútroštátnej zmluvy, ako text vyrovnaný a text, ktorý si zaslúži podporu toho zákonodarného zboru. Chcel by som však na tom mieste oceniť prácu aj všetkých tých, ktorí vlastne z tej odbornej stránky prispeli k vzniku textu, a musím na tomto mieste a chcem na tomto mieste spomenúť práve pána Dr. Rola, ktorý v mene slovenskej evanjelickej cirkvi, alebo teda evanjelickej cirkvi augsburského vyznania dokázal svojou mravčou prácou komunikovať so zástupcami ostatných cirkví a významne prispel k vzniku dnešného návrhu. Chcem však tiež povedať, že v štádiu prípravy tohto návrhu sme sa snažili, samozrejme, konzultovať aj so všetkými ďalšími špičkovými ústavnými činiteľmi, aby sme zabezpečili jeho ďalšiu realizáciu. Chcem povedať, že už prípravu tohto návrhu podporil predseda vlády a vláda Slovenskej republiky a, samozrejme, aj pán prezident, ktorý bol podrobne informovaný o zrode tohto dokumentu. Veľmi dúfam, že Národná rada vysloví s ním súhlas a že potom dôjde k jeho podpisu všetkými zmluvnými stranami a že jeho obsah prispeje k upokojeniu aj tej trošička rozkolísanej slovenskej spoločnosti a že prinesie význam a pozitívum pre všetkých občanov Slovenskej republiky. Žiadam vás preto aj ja o podporu zmluvy, ktorá – a o tom som hlboko presvedčený – prispeje k ďalšiemu rozvoju Slovenskej republiky. Ďakujem pekne. J. Migaš, predseda NR SR: Ďakujem pekne, pán poslanec. Žiadam pánov poslancov, aby prišli do rokovacej miestnosti, budeme o chvíľu hlasovať. Faktickú poznámku má pán poslanec Vojtech Tkáč. Nech sa páči, pán poslanec, faktická poznámka. V. Tkáč, poslanec: Ďakujem, pán predsedajúci, za slovo. Chcel by som podporiť tie slová pána doc. Kresáka, ktorý hovorí o tom, že je to kontinuita. A tá kontinuita tu naozaj je so Zmluvou medzi Slovenskou republikou a Svätou stolicou. Keď som vystupoval na podporu tejto zmluvy so Svätou stolicou, v závere som hovoril, že by bolo dobré, keby táto zmluva so Svätou stolicou bola inšpirujúcou aj pre rovnocenné postavenie iných cirkví. Myslím si, že tento stav sa vlastne dosiahol a že to, čo dnes by sme mali odsúhlasiť, je ekumenické, je na prospech všetkých veriacich, všetkých cirkví. A myslím si, že je to dobré, že sa tak usporadúvajú vzájomné vzťahy. Samozrejme, sú tu ďalšie problémy, ktoré bude treba riešiť, myslím tým najmä stav, keď treba naozaj cirkvám ponechať absolútnu slobodu v oblasti kanonického práva, v oblasti organizovania života a práce duchovných, pretože duchovní slúžia Bohu a ľuďom v zmysle kanonického práva, a nie sú v pracovnoprávnom vzťahu tak, ako sa nás snaží o tom presvedčiť Ústavný súd v jednom zo svojich nálezov, s ktorým absolútne nemôžem súhlasiť. Chcem tým povedať, že je to aj otázka vysporiadania majetkov cirkvám, je to aj otázka, aby aj tieto zdroje z týchto majetkov slúžili najmä v oblasti charitatívnej, v oblasti sociálnej, v oblasti pomoci blížnym a slabším. Takže sa chcem tiež veľmi pozitívne pripojiť ku konštatovaniu, že tento dokument vytvára rovnováhu medzi jednotlivými cirkvami, a chcem sa pripojiť k podpore na jeho schválenie. Ďakujem za pozornosť. J. Migaš, predseda NR SR: Ďakujem. Pán poslanec Moric, nech sa páči, faktická poznámka. V. Moric, poslanec: Ďakujem za slovo, pán predseda. Tiež by som chcel vyzdvihnúť to, čo hovoril pán poslanec Kresák, ale chcel by som to obrátiť aj na iné. Ten ekumenizmus, ktorý tu bol zdôrazňovaný v cirkvách, mal by sa nejako preniesť aj na politickú situáciu na Slovensku medzi politické strany. Toto by malo byť vzorom tak, aby politické strany spolupracovali na tom, čo nás v slovenskom štáte, v Slovenskej republike, spája a naopak, aby sa potlačovalo to, čo nás rozdeľuje. Ďakujem. J. Migaš, predseda NR SR: Panie poslankyne, páni poslanci, vyhlasujem rozpravu o tomto bode programu za skončenú. Chce sa vyjadriť pán minister ako navrhovateľ k rozprave? Pán spravodajca? Nie. Panie poslankyne, páni poslanci, pán spravodajca pri svojom vystúpení uviedol návrh uznesenia. Ešte raz vás žiadam, aby ste prišli do rokovacej miestnosti, budeme hlasovať o návrhu uznesenia, ktorý predniesol pán spravodajca poslanec Števček. Panie poslankyne, páni poslanci, budeme hlasovať. Hlasujeme o návrhu uznesenia, ktoré predniesol spravodajca pán poslanec Števček, hlasujeme. Hlasujeme o návrhu uznesenia Národnej rady k návrhu Zmluvy medzi Slovenskou republikou a registrovanými cirkvami a náboženskými spoločnosťami. Hlasujeme. (Hlasovanie.) Prítomných je 113 poslancov, za 109, proti nikto, nikto sa nezdržal, nehlasovali 4. Konštatujem, že sme prijali uznesenie Národnej rady k návrhu Zmluvy medzi Slovenskou republikou a registrovanými cirkvami a náboženskými spoločnosťami. (Potlesk.) O slovo ešte požiadal pán minister. Nech sa páči, pán minister. M. Kňažko, minister kultúry SR: Vážené panie poslankyne, páni poslanci, ďakujem vám za podporu tohto dokumentu a dovoľte mi pri tejto príležitosti, aby som sa poďakoval našim cteným hosťom, zástupcom ekumenických cirkví za príkladnú spoluprácu pri príprave tejto zmluvy. Príkladnú preto, že je naozaj nasledovaniahodným príkladom, aby sa 11 partnerov na Slovensku dohodlo na spoločnom texte. Ďakujem vám. (Potlesk.) J. Migaš, predseda NR SR: Ďakujem, pán minister. Panie poslankyne, páni poslanci, ďalšie rokovanie bude viesť pán podpredseda Béla Bugár, nech sa páči.